ไฟแนนซ์ทูเดย์
ผ่านวันเกิดกรมสรรพากรมาหลายวันแล้ว แต่ สาธิต รังคสิริ อธิบดีกรมสรรพากร
15 ก.ย. 2554

ผ่านวันเกิดกรมสรรพากรมาหลายวันแล้ว แต่ สาธิต รังคสิริ อธิบดีกรมสรรพากร 
โดย..นายเซเว่น
ก็ยังไม่ได้ตั้งโต๊ะแถลงเรื่องไม่เก็บภาษีหุ้นชินจากครอบครัวชินวัตร 1.2 หมื่นล้านบาท ตามที่สัญญาไว้
ช่วงนี้ก็เลยมีคนเห็นอธิบดีกรมสรรพากรวิ่งเข้าออกพรรคเพื่อไทยบ่อยครั้ง ไม่รู้ว่าหารือเรื่องการปรับโครงสร้างภาษี แถมเรื่องหาทางออกไม่เก็บภาษีหุ้นด้วยหรือไม่
ควันหลงโยกย้ายคลัง รายชื่ออธิบดีกรมสรรพากรที่ถูกส่งเข้าคณะรัฐมนตรี (ครม.) เป็นชื่อ รังสรรค์ ศรีวรศาสตร์ อธิบดีกรมบัญชีกลาง แทน สาธิต แต่เกิดกำลังภายในขั้นสูงสุด มีการดึงคำสั่งออกจากห้อง ครม. ให้ สาธิต อยู่ที่เดิม
 




งานนี้คนที่เหนื่อยใจคือ อารีพงศ์ ภู่ชอุ่ม ปลัดคลัง ที่ต้องเซ็นคำสั่งโยกย้ายตามโผการเมืองหลายรอบ ไหนตัวเองต้องลุ้นเก้าอี้ตัวเองชนิดหายใจไม่ทั่วท้องว่าอีก 6 เดือนจะเกิดอะไรขึ้น หลังจากที่ เบญจา หลุยเจริญ รองปลัดคลัง ได้โยกเป็นอธิบดีกรมสรรพสามิตคุณสมบัติครบถ้วนเป็นปลัดคนใหม่ทุกประการ
แต่ที่แน่ๆ รายชื่อประธานกรรมการแบงก์กรุงไทยคนใหม่อยู่ไม่พ้น เบญจา ว่าที่ปลัดคลังคนใหม่อย่างแน่นอน
ส่วน อารีพงศ์ ที่จะลาจากประธานกรรมการธนาคารอาคารสงเคราะห์ (ธอส.) และน่าจะได้ไปนั่งประธานกรุงไทยตามธรรมเนียมเหมือนที่ผ่านๆ มา จะถูกให้ไปนั่งประธานธนาคารออมสิน แทน วินัย วิทวัสการเวช อธิบดีกรมธนารักษ์ ที่เกษียณอายุราชการ
งวยงงสงสัยกับนโยบายกระทรวงการคลังจริงๆ เมื่อธีระชัย ภูวนาถนรานุบาล รมว.คลัง บอกจะเอาเกณฑ์ของแบงก์ชาติมาวัดผลฐานะการเงินของแบงก์รัฐ ถัดมาไม่กี่วัน รมช.คลัง วิรุฬเตชะไพบูลย์ จะให้แบงก์รัฐอย่างธนาคารเพื่อการเกษตรและสหกรณ์การเกษตร (ธ.ก.ส.) ให้เอสเอ็มอีแบงก์ลงไปช่วยผู้ประกอบการที่เดือดร้อน
ขอบอกว่าแบงก์ที่ขาดทุนตลอดชาติอย่าง ธ.ก.ส. เอาเกณฑ์แบงก์ชาติมาใช้ต้องขนงบประมาณมาถมขาดทุนจากการสนองนโยบายรัฐบานเบิก ธนาคารของรัฐเขาตั้งขึ้นมาเพื่อทำภารกิจเฉพาะ เพื่อทำในสิ่งที่ธนาคารพาณิชย์ไม่ยอมทำ ใช้เกณฑ์แบงก์ชาติมาวัด ปัจจุบันคลังก็ทำอยู่แล้ว แต่เอาไว้ดูเอง ไม่ได้เอามาแอ็กชัน ลองแอ็กชันจริงได้เพิ่มทุนกันเป็นเบือ